Document ID: 31986L0466

ΟΔΗΓΙΑ ΤΟΥ ΣΥΜΒΟΥΛΙΟΥ της 14ης Ιουλίου 1986 για τον κοινοτικό κατάλογο των μειονεκτικών γεωργικών περιοχών κατά την έννοια της οδηγίας 75/268/ΕΟΚ (Ισπανία)
ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
την οδηγία 75/268/ΕΟΚ του Συμβουλίου της 28ης Απριλίου 1975 για την ορεινή γεωργία και τη γεωργία σε ορισμένες μειονεκτικές περιοχές (1), όπως τροποποιήθηκε τελευταία από τον κανονισμό (ΕΟΚ) αριθ. 797/85 του Συμβουλίου (2), και ιδίως το άρθρο 2 παράγραφος 2,
την πρόταση της Επιτροπής,
τη γνώμη του Ευρωπαϊκού Κοινοβουλίου (3),
Εκτιμώντας:
ότι η κυβέρνηση του Βασιλείου της Ισπανίας ανακοίνωσε στην Επιτροπή, σύμφωνα με το άρθρο 2 παράγραφος 1 της οδηγίας 75/268/ΕΟΚ, τις περιοχές που μπορούν να περιληφθούν στον κοινοτικό κατάλογο των μειονεκτικών γεωργικών περιοχών, καθώς και στοιχεία σχετικά με τα χαρακτηριστικά αυτών των περιοχών-
ότι, για τον καθορισμό αυτών των ορεινών περιοχών, τα κριτήρια που ελήφθησαν υπόψη σύμφωνα με το άρθρο 3 παράγραφος 3 της οδηγίας 75/268/ΕΟΚ είναι: ελάχιστο υψόμετρο 1 000 μέτρα ή ελάχιστη κλίση 20 %- όπου υπάρχει συνδυασμός υψομέτρου και κλίσεως, οι ορεινές περιοχές, κατά την έννοια του άρθρου 3 παράγραφος 3 της οδηγίας 75/268/ΕΟΚ, μπορούν να καθοριστούν από ελάχιστο υψόμετρο 600 μέτρων και κλίση τουλάχιστον 15 %, εκτός από έναν περιορισμένο αριθμό χωριών που περιβάλλονται ολοκληρωτικά από ορεινές περιοχές, για τα οποία το ποσοστό της κλίσης μπορεί να μειωθεί σε 12 %-
ότι η ύπαρξη άγονης γης, κατά την έννοια του άρθρου 3 παράγραφος 4 στοιχείο α) της οδηγίας 75/268/ΕΟΚ χαρακτηρίζεται, στην υγρή περιοχή της βόρειας Ισπανίας, από ένα επίπεδο γεωργικής παραγωγής, υπολογιζόμενο βάσει του δείκτη αγροκλιματικής παραγωγικότητας. L. Turc, χαμηλότερο από 30 %- ότι σε άλλες άνυδρες ή ημιάνυδρες περιοχές της Ισπανίας, η ύπαρξη άγονης γης χαρακτηρίζεται από την αναλογία καλλιεργήσιμης γης μικρότερη από το 50 % της παραγωγικής έκτασης-
ότι τα οικονομικά αποτελέσματα του γεωργικού τομέα που είναι αισθητά κατώτερα από το μέσο όρο, όπως προβλέπεται στο άρθρο 3 παράγραφος 4 στοιχείο β) της οδηγίας 75/268/ΕΟΚ, υπολογίζονται στην υγρή περιοχή της βόρειας Ισπανίας, με βάση το τρέχον ακαθάριστο εισόδημα ανά άτομο απασχολούμενο στην εκμετάλλευση που δεν υπερβαίνει το 80 % του μέσου όρου της περιοχής και επιπλέον με βάση ένα δείκτη μικρότερο από το μισό του εθνικού μέσου όρου τόσον όσον αφορά τη χρησιμοποιούμενη γεωργική έκταση ανά εκμετάλλευση όσο και τον αριθμό εκταρίων ανά αγρό- ότι για τις άλλες άνυδρες ή ημιάνυδρες περιοχές της Ισπανίας τα αποτελέσματα αυτα προσδιορίζονται με βάση δείκτη που δείχνει ταυτόχρονα ότι η αρδευόμενη έκταση είναι μικρότερη από το 20 % της καλλιεργήσιμης έκτασης και ότι η άνυδρη έκταση είναι μεγαλύτερη από το 20 % του βοσκοτόπου-
ότι για τον καθορισμό του μικρού ή φθίνοντος πληθυσμού που εξαρτάται κυρίως από τη γεωργία, κατά την έννοια του άρθρου 3 παράγραφος 4 στοιχείο γ) της οδηγίας 75/268/ΕΟΚ, χρησιμοποιήθηκαν οι ακόλουθοι δείκτες: πυκνότητα πληθυσμού μικρότερη από 37,5 κατοίκους ανά τετραγωνικό χιλιόμετρο (εθνικός μέσος όρος: 75) ή ετήσια μείωση του πληθυσμού τουλάχιστον 0,5 % και επιπλέον, ενεργός πληθυσμός που απασχολείται στη γεωργία τουλάχιστον 18 %-
ότι, για τον καθορισμό των περιοχών με ειδικά μειονεκτήματα που μπορούν να εξομοιωθούν με μειονεκτικές περιοχές κατά την έννοια του άρθρου 3 παράγραφος 5 της οδηγίας 1268/ΕΟΚ, ελήφθησαν υπόψη τα ακόλουθα κριτήρια: απομονωμένη θέση, αλατότης του εδάφους, ισχυροί άνεμοι, υγρά ελώδη εδάφη, ξηρά εδάφη λόγω ανομβρίας, προστασία του περιβάλλοντος και διατήρηση πευκοδασών που χρησιμοποιούνταν προηγουμένως για την παραγωγή ρετσινιού- ότι, εξάλλου, η συνολική έκταση αυτών των περιοχών δεν υπερβαίνει το 4,0 % της έκτασης αυτού του κράτους μέλους (1,32 %)-
ότι η δήλωση της Κοινότητας της 18ης Απριλίου 1985, η οποία έγινε κατά τη διάρκεια των διαπραγματεύσεων για την προσχώρηση της Ισπανίας στην Κοινότητα, προβλέπει ότι, μετά την προσχώρηση, ορισμένες ευνοϊκότερες ειδικές διατάξεις και όροι που υφίστανται στις οριζόντιες κοινοτικές κανονιστικές διατάξεις κατά την ημερομηνία της προσχωρήσεως, πρέπει να εφαρμοσθούν, ιδίως, όσον αφορά τις μειονεκτικές περιοχές-
ότι η φύση και το επίπεδο των προαναφερομένων ενδείξεων που έλαβε υπόψη της η κυβέρνηση του Βασιλείου της Ισπανίας για τον καθορισμό τριών ειδών περιοχών και τα οποία ανακοίνωσε στην Επιτροπή, ανταποκρίνονται αντίστοιχα στα χαρακτηριστικά των ορεινών περιοχών, των μειονεκτικών περιοχών και των περιοχών που παρουσιάζουν ειδικά μειονεκτήματα, οι οποίες προβλέπονται στο άρθρο 3 παράγραφοι 3, 4 και 5 της οδηγίας 75/268/ΕΟΚ-
ότι η κυβέρνηση του Βασιλείου της Ισπανίας έδωσε πληροφορίες όσον αφορά τη δημόσια υποδομή που υφίσταται σε αυτές τις περιοχές- ότρι, ως εκ τούτου, είναι σκόπιμο να συμπεριληφθούν οι περιοχές αυτές στον κοινοτικό κατάλογο των μειονεκτικών περιοχών,
ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:
Άρθρο 1
1. Οι περιοχές της Ισπανίας που αναφέρονται στο παράρτημα, εντάσσονται στον κοινοτικό κατάλογο των μειονεκτικών γεωργικών περιοχών κατά την έννοια του άρθρου 3 παράγραφοι 3, 4 και 5 της οδηγίας 75/268/ΕΟΚ.
2. Οι περιοχές στις οποίες η απόδοση από το Ευρωπαϊκό Γεωργικό Ταμείο Προσανατολισμού και Εγγυήσεων (τμήμα Προσανατολισμού) ανέρχεται σε 50 %, όπως καθορίζεται στο άρθρο 26 παράγραφος 2 του κανονισμού (ΕΟΚ) αριθ. 797/85, σημειώνονται στο παράρτημα με ένα αστερίσκο.
Άρθρο 2
Η παρούσα οδηγία απευθύνεται στο Βασίλειο της Ισπανίας.
Βρυξέλλες, 14 Ιουλίου 1986.

Labels: 18
19
6